เปิดโผ 11 หุ้น “กองทุน” ถือมากสุด AOT-GULF-ADVANC นำทีม
เปิด 11 หุ้นสภาพคล่องสูงที่กองทุนเข้าถือมากที่สุด AOT-GULF-ADVANC-CPALL-PTT-BBL-DELTA-PTTEP-MAKRO-BDMS และ CPN จับตากองทุนลดน้ำหนักหุ้น DELTA และไปเพิ่มน้ำหนักหุ้นที่อิงราคาน้ำมันการฟื้นตัวเศรษฐกิจโลก-จีน
เปิด 11 หุ้นสภาพคล่องสูงที่กองทุนเข้าถือมากที่สุด AOT-GULF-ADVANC-CPALL-PTT-BBL-DELTA-PTTEP-MAKRO-BDMS และ CPN
5 เม.ย. 2566

ผู้สื่อข่าวรายงานว่า จากการที่นักลงทุนสถาบันเริ่มกลับมาทยอยซื้อหุ้นไทยนับจากช่วงต้นปี 2566 นั้น ล่าสุด บริษัทหลักทรัพย์ (บล.) เอเซีย พลัส จำกัด (ASPS) ทำการรวบรวมข้อมูลทั้งหมดหุ้นที่กองทุนถือมากที่สุด 5 อันดับแรกของแต่ละกองทุน (จากกลุ่มตัวอย่างกองทุนหุ้นไทยในสัดส่วน 75% ของ NAV รวม ณ สิ้นเดือน ก.พ. 2566) พบว่า ช่วงที่มีการรายงานงบไตรมาส 4/2565 กองทุนทยอยปรับลดพอร์ตการลงทุนลงพอสมควร โดยถือเงินสดสูงถึง 18.3% และมีหุ้นที่ถือมากสุด 11 อันดับแรก คือ บริษัท ท่าอากาศยานไทย จำกัด (มหาชน) หรือ AOT, บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF, บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
บริษัท ซีพี ออลล์ จำกัด (มหาชน) หรือ CPALL, บริษัท ปตท. จำกัด (มหาชน) หรือ PTT, ธนาคารกรุงเทพ จำกัด (มหาชน) หรือ BBL, บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP, บริษัท สยามแม็คโคร จำกัด (มหาชน) หรือ MAKRO, บริษัท กรุงเทพดุสิตเวชการ จำกัด (มหาชน) หรือ BDMS และบริษัท เซ็นทรัลพัฒนา จำกัด (มหาชน) หรือ CPN

ทั้งนี้ หากนำข้อมูลหุ้นที่กองทุนถือมาก มาเทียบกับสัดส่วนมาร์เก็ตแคปในหุ้น 11 ตัวนั้น จะทำให้ประเมินในเบื้องต้นได้ว่า มีหุ้นที่กองทุนเพิ่มน้ำหนักลงทุน (Overweight) ส่วนใหญ่เป็นหุ้นที่เกี่ยวข้องกับการเปิดประเทศ (ReOpening), หุ้น Anti Commodity และหุ้นได้แรงหนุนดอกเบี้ยขาขึ้น อย่าง AOT, GULF, BBL
ส่วนหุ้นให้คงน้ำหนักลงทุน (Neutral) คือ ADVANC, CPALL และหุ้นที่กองทุนลดน้ำหนักลงทุน (Underweight) ส่วนใหญ่จะเป็นหุ้นอิงกับราคาสินค้าโภคภัณฑ์ (Commodity), หุ้นผันผวนต่ำอย่าง PTT, PTTEP, MAKRO, BDMS, CPN และยังมีการถือหุ้น DELTA บางส่วน
นอกจากนี้ ภาพรวมแสดงให้เห็นว่า กองทุนถือเงินสดค่อนข้างมาก และยัง Underweight หุ้นอิงราคา Commodity พอสมควร ภายใต้ราคาน้ำมันยังมีโอกาสยืนระดับสูง ทั้งจากการรักษาเสถียรภาพของ OPEC และการฟื้นตัวของเศรษฐกิจโลกและจีน หนุนให้กองทุนมีโอกาสลดเงินสด ลดน้ำหนักหุ้นที่ Overweight หรือลดน้ำหนักหุ้น DELTA แล้วมาเพิ่มหุ้นอิงราคาน้ำมันที่ Underweight เพิ่มขึ้นได้